ธปท.ย้ำไม่ควรนำเงินคลังหลวงตั้งกองทุนมั่งคั่งฯ
ธปท.ลั่น ห้ามรัฐแตะเงินคลังหลวง ตั้งกองทุนมั่งคั่งแห่งชาติ ชี้หากเดินหน้าจริงควรทำประชาพิจารณ์และต้องปลอดการเมือง
20 ก.ย. 2554

ธปท.ลั่น ห้ามรัฐแตะเงินคลังหลวง ตั้งกองทุนมั่งคั่งแห่งชาติ ชี้หากเดินหน้าจริงควรทำประชาพิจารณ์และต้องปลอดการเมือง 
การประชุมคณะคณะกรรมาธิการ (กมธ.)การเงินการคลัง การธนาคารและสถาบันการเงิน วุฒิสภา ที่มีนายถาวร ลีนุตพงษ์ ส.ว.สรรหา เป็นประธาน ได้เชิญ นางอัจนา ไวความดี รองผู้ว่าการธนาคารแห่งประเทศไทย มาชี้แจงถึงการตั้งกองทุนความมั่งคั่งแห่งชาติของรัฐบาลว่ามีความคืบหน้าและความเป็นไปได้อย่างไร โดยที่ประชุมส่วนใหญ่ได้สอบถามถึงฐานะทางเงินของประเทศไทยว่ามีความมั่นคงที่จะนำเงิน 1 หมื่นล้านดอลลาร์สหรัฐ หรือ ประมาณ 3 แสนล้านบาทจากเงินสำรองระหว่างประเทศมาตั้งกองทุนได้โดยไม่กระทบวินัยการเงินการคลัง



อัจนา
นางอัจนา กล่าวว่า ขณะนี้เงินสำรองระหว่างประเทศของไทยส่วนใหญ่ไม่ได้เป็นความมั่งคั่งที่แท้จริงแต่เป็นสินทรัพย์ที่มีหนี้ภาระผูกพันจากการออกพันธบัตรเพื่อดูดซับสภาพคล่องเงินบาทส่วนเกินที่เกิดจากการแทรกแซงต่างเงินและในภาพรวมไทยยังมีฐานะเป็นลูกหนี้สุทธิอยู่หรือฐานะการลงทุนต่างประเทศสุทธิขอองไทยยังคงติดลบโดยในปี2552ติดลบประมาณ 4.8 พันล้านดอลลาร์สหรัฐ 
อย่างไรก็ตาม ไม่ได้หมายความว่ารัฐบาลจะไม่สามารถนำเงินไปลงทุนได้เพียงแต่ว่ารัฐบาลต้องมีกลยุทธ์ที่ชัดเจนว่าจะนำเงินจำนวนมากนี้ไปลงทุนในด้านไหนเพื่อลบจุดอ่อนของประเทศ
"รัฐบาลควรแสดงให้เห็นถึงกลยุทธ์ของประเทศว่าจะนำเงินไปทำอะไร เช่น การกำหนดว่าจะลงทุนในด้านพลังงานเพราะตอนนี้ประเทศไทยมีจุดอ่อนเรื่องนี้และมีความสำคัญต่อการขับเคลื่อนเศรษฐกิจ และไม่ควรไปนำเงินทำสำรองเงินตราหรือเงินคลังหลวงมาใช้ดำเนินการ แต่หากจะทำจริงๆสามารถใช้เงินในบัญชีทุนสำรองทั่วไปซึ่งอยู่ในบัญชีทั่วไปของธปท.ซึ่งคิดว่าเงินส่วนนี้ทีสำรองมากพอที่จะดำเนินการได้ แต่ไม่มั่นใจว่าหากรัฐบาลจะนำเงินส่วนนี้ต้องมีการแก้ไขกฎหมายกี่ฉบับ แต่โดยหลักหากจำเป็นต้องจัดสรรเงินออกไปรัฐบาลควรออกพันธบัตรรัฐบาลเพื่อมาขอกู้สินทรัพย์ไปจากธปท."นางอัจนา กล่าว
นางอัจนา กล่าวว่า สิ่งที่สำคัญสำหรับการตั้งกองทุนมากที่สุด คือ ธรรมาภิบาล เพราะการลงทุนลักษณะนี้มีความเสี่ยงสูงมาก ถ้าในช่วงที่โลกประสบกับวิกฤติเศรษฐกิจย่อมส่งผลให้เงินที่นำไปลงทุนเกิดความเสียหายได้และขาดทุนเป็นจำนวนมาก ดังนั้น การบริหารเงินในกองทุนต้องทำแบบมืออาชีพโดยปราศจากฝ่ายการเมือง เพราะอาจจะส่งผลเสียหายต่อฐานะของประเทศในระยะยาว 
ขณะเดียวกันควรมีกระบวนการสอบถามความคิดของประชาชนผ่านกระบวนการทำประชาพิจารณ์หรือประชามติเพื่อให้รู้ว่าสังคมมีการรับรู้และความพร้อมต่อการที่ประเทศไทยจะมีกองทุนความมั่งคั่งแห่งชาติหรือไม่ในฐานะเป็นผู้เสียภาษี โดยทั้งหมดนี้ธปท.จะนำเสนอเป็นรายงานเพื่อให้กระทรวงการคลังได้ทราบอย่างเป็นทางการต่อไป